Umumiy oʻrta taʼlim muassasalarida xorijiy tillarni oʻqitishni yanada takomillashtirish chora-tadbirlari toʻgʻrisida
(resolution, 2021-08-13)

Oʻzbekiston rivojlangan mamlakatlar bilan har tomonlama manfaatli oʻzaro hamkorlikning yangi bosqichga koʻtarilishi jarayonida istiqbolli yoshlarni tayyorlash, yosh avlodning xorijiy tillarni, xususan, nemis, fransuz, ispan, yapon, koreys va xitoy tillarini chuqur oʻrganishi uchun shart-sharoitlar yaratish, intellektual salohiyatini oshirish, xalqaro maydonda mamlakatning turistik jihatdan nufuzini yuksaltirishga qodir boʻlgan avlodni kamol toptirish maqsadida Vazirlar Mahkamasi qaror qiladi: 1. Oʻzbekiston Respublikasi Xalq taʼlimi vazirligi hamda Oliy va oʻrta maxsus taʼlim vazirligining umumiy oʻrta taʼlim muassasalarida nemis, fransuz, ispan, yapon, koreys va xitoy tillari oʻquv dasturlarini takomillashtirish, Qoraqalpogʻiston Respublikasi, viloyatlar va Toshkent shahrida 2020-2021 oʻquv yilidan boshlab nemis, fransuz, ispan, yapon, koreys va xitoy tillariga ixtisoslashtirilgan davlat umumtaʼlim muassasalarini (keyingi oʻrinlarda ixtisoslashtirilgan umumtaʼlim muassasalari deb ataladi) tashkil etish toʻgʻrisidagi taklifiga rozilik berilsin. 2. Quyidagilar ixtisoslashtirilgan umumtaʼlim muassasalarining asosiy vazifalari etib belgilansin: umumiy oʻrta taʼlimning davlat taʼlim standartlari asosida zamonaviy axborot-kommunikatsiya texnologiyalaridan keng foydalangan holda nemis, fransuz, ispan, yapon, koreys va xitoy tillarining chuqur oʻrganilishini tashkil etish; nemis, fransuz, ispan, yapon, koreys va xitoy tillarini oʻrganishda oʻquvchilarning ijodiy salohiyatini namoyon qilishlari uchun shart-sharoitlar yaratish; har bir oʻquvchining individual xususiyatlarini hisobga olgan holda nemis, fransuz, ispan, yapon, koreys va xitoy tillarini chuqur oʻrganish uchun davlat taʼlim standartlaridan tashqari qoʻshimcha mashgʻulotlar tashkil etish; nemis, fransuz, ispan, yapon, koreys va xitoy tillaridan mahoratli oʻqituvchilarni jalb etgan holda taʼlim sifatini oshirishga erishish; oʻquvchilarning iqtidori va isteʼdodini aniqlash hamda kamol toptirish boʻyicha ularni milliy va xalqaro fan olimpiadalari, koʻrik-tanlovlar va boshqa tadbirlarda munosib ishtirok etishga tayyorlash. 3. Qoraqalpogʻiston Respublikasi, viloyatlar va Toshkent shahrida tashkil etiladigan nemis, fransuz, ispan, yapon, koreys va xitoy tillariga ixtisoslashtirilgan davlat umumtaʼlim muassasalari roʻyxati ilovaga muvofiq tasdiqlansin. 4. Oʻzbekiston Respublikasi Xalq taʼlimi vazirligi Qoraqalpogʻiston Respublikasi Vazirlar Kengashi, viloyatlar va Toshkent shahar hokimliklari bilan birgalikda bir oy muddatda ushbu qarorga ilovada roʻyxati keltirilgan nemis, fransuz, ispan, yapon, koreys va xitoy tillariga ixtisoslashtirilgan davlat umumtaʼlim muassasalarining ustavlari tasdiqlanishi va davlat roʻyxatidan oʻtkazilishini taʼminlasin. 5. Oʻzbekiston Respublikasi Xalq taʼlimi vazirligi manfaatdor vazirliklar va idoralar bilan birgalikda: 2020-yil 1-martga qadar nemis, fransuz, ispan, yapon, koreys va xitoy tili fanlariga ixtisoslashtirilgan umumtaʼlim muassasalarining oʻquv rejasini ishlab chiqsin; Germaniyaning Klett nashriyoti tomonidan ishlab chiqilgan nemis tili darsliklari majmuasining xalq taʼlimi tizimida 2018-2019 oʻquv yilida tajriba-sinovdan oʻtkazilganligini inobatga olgan holda umumtaʼlim muassasalariga ushbu darsliklarni xarid qilish boʻyicha loyiha takliflarini ishlab chiqib, xalqaro grantlarni, chet el investorlarini hamda qonun hujjatlarida taqiqlanmagan boshqa manbalar mablagʻlarini jalb qilish choralarini koʻrsin; Oʻzbekiston Respublikasi Vazirlar Mahkamasining “Umumtaʼlim maktablari uchun muqobil darsliklarni yaratish va ulardan foydalanish tizimiga bosqichma-bosqich oʻtish mexanizmini joriy etish chora-tadbirlari toʻgʻrisida” 2019-yil 5-apreldagi 281-son qarori talablariga muvofiq ixtisoslashtirilgan umumtaʼlim muassasalarida nemis, fransuz, ispan, yapon, koreys va xitoy tillari boʻyicha muqobil darsliklardan foydalanishni bosqichma-bosqich amaliyotga joriy etsin; ixtisoslashtirilgan umumtaʼlim muassasalariga yapon tili boʻyicha oʻqituvchilarni jalb qilish, ularni moddiy jihatdan qoʻllab-quvvatlash maqsadida yapon tili fani oʻqituvchilariga lavozim maoshining ellik foizigacha miqdorida qoʻshimcha haq toʻlash tizimini joriy etsin; yapon tili fani oʻqituvchilarining oylik maoshlari bilan bogʻliq qoʻshimcha xarajatlar Oʻzbekiston Respublikasi Vazirlar Mahkamasining “Xalq taʼlimi tizimidagi muassasalarning budjetdan tashqari jamgʻarmalari mablagʻlarini shakllantirish va ulardan foydalanish tartibi toʻgʻrisidagi nizomni tasdiqlash haqida” 2019-yil 22-apreldagi 344-son qaroriga muvofiq tashkil etilgan xalq taʼlimi muassasalarining budjetdan tashqari jamgʻarmasi mablagʻlari hisobiga, zarur hollarda Oʻzbekiston Respublikasi Xalq taʼlimi vazirligi huzuridagi Xalq taʼlimi sohasidagi islohotlarga koʻmaklashish jamgʻarmasi mablagʻlari hisobiga qoplasin. 6. Oʻzbekiston Respublikasi Xalq taʼlimi vazirligi va Mutaxassislarni xorijda tayyorlash va vatandoshlar bilan muloqot qilish boʻyicha “El-yurt umidi” jamgʻarmasi (keyingi oʻrinlarda Jamgʻarma deb ataladi) 2020-2021 oʻquv yilidan boshlab Oʻzbekiston Respublikasi Xalq taʼlimi vazirligi uchun Davlat budjetida nazarda tutilgan maqsadli mablagʻlar, buyurtmachilarning budjetdan tashqari mablagʻlari va qonunchilik hujjatlari bilan taqiqlanmagan boshqa manbalar hisobiga nemis, fransuz, ispan, yapon, koreys va xitoy tillari oʻqituvchilarini xorijiy mamlakatlarga malaka oshirishga yuborish choralarini koʻrsinlar 7. Oʻzbekiston Respublikasi Iqtisodiyot va sanoat vazirligi Xalq taʼlimi vazirligi hamda Oliy va oʻrta maxsus taʼlim vazirligi bilan birgalikda ixtisoslashtirilgan umumtaʼlim muassasalariga oliy taʼlim muassasalarini tamomlagan iqtidorli pedagoglarni jalb etishni hamda 2020-2021 oʻquv yilidan boshlab nemis, fransuz, ispan, yapon, koreys va xitoy tili mutaxassislarini tayyorlaydigan oliy taʼlim muassasalarida, ayniqsa olis va chekka hududlarda nemis, fransuz, ispan, yapon, koreys va xitoy tili oʻqituvchilariga boʻlgan ehtiyojdan kelib chiqib, qabul kvotalari oshirilishini taʼminlasin. 8. Belgilab qoʻyilsinki, 2020-2021 oʻquv yilidan boshlab: xorijiy tillarga ixtisoslashtirilgan davlat umumtaʼlim muassasalarida ota-onalarning va oʻquvchilarning xohish-istaklaridan kelib chiqib nemis, fransuz, ispan, yapon, koreys yoki xitoy tili ikkinchi til sifatida joriy etiladi; ixtisoslashtirilgan umumtaʼlim muassasalarida oʻquvchilarga yanada chuqurroq bilim berish, xorijiy mamlakatlarning ilgʻor tajribasi va oʻqitish metodikasini singdirish maqsadida ixtisoslashtirilgan umumtaʼlim muassasalariga xorijiy mutaxassislarni fuqarolik-huquqiy shartnomalar asosida ishga qabul qilishga ruxsat beriladi; ixtisoslashtirilgan umumtaʼlim muassasalarining 11-sinf bitiruvchilariga xalqaro tashkilotlarning Oʻzbekistondagi vakolatxonalari bilan birgalikda oʻtkazilgan tanlovlar natijalariga koʻra nemis tilini xorijiy til sifatida bilish darajasi boʻyicha Germaniyaning Test DAF (Test Deutsch als Fremdsprache), fransuz tilidan xalqaro imtihon natijalari boʻyicha Fransiyaning Test DELF (Diplome dʼÉtudes en Langue Française — fransuz tilini oʻrganganligi toʻgʻrisida) va DALF (Diplome Approfondi de Langue Française — fransuz tilini chuqur oʻrganganligi toʻgʻrisida) diplomlarini, Japanese Language Proficiency Test Certificate (JLPT Certificate — yapon tilini chuqur oʻrganganligi toʻgʻrisida) sertifikati berish amaliyoti joriy etiladi; oliy taʼlim muassasalarining xorijiy filologiya yoʻnalishlarini tamomlagan mutaxassislarni 2020-2021 oʻquv yili davomida nemis, fransuz, ispan, yapon, koreys va xitoy tili mutaxassisligi boʻyicha, istisno tariqasida, bepul qayta tayyorlash amalga oshiriladi. 9. Oʻzbekiston Respublikasi Moliya vazirligi 2020-yildan boshlab Oʻzbekiston Respublikasi Davlat budjeti parametrlarida “Taʼlim” sohasiga ajratilgan mablagʻlar doirasida ixtisoslashtirilgan umumtaʼlim muassasalari uchun zarur mablagʻlarni ajratsin. 10. Mazkur qarorning bajarilishini nazorat qilish Oʻzbekiston Respublikasi Bosh vazirining ijtimoiy rivojlantirish masalalari boʻyicha oʻrinbosari A.A. Abduxakimov va Oʻzbekiston Respublikasi xalq taʼlimi vaziri Sh.X. Shermatov zimmasiga yuklansin. T/r Hudud nomi Tuman (shahar) nomi T/r Taʼlim muassasasi nomi Fan (yoʻnalish) 1. Qoraqalpogʻiston Respublikasi Beruniy tumani 1. 48-son umumtaʼlim maktabi fransuz tili Moʻynoq tumani 2. 3-son umumtaʼlim maktabi yapon tili Nukus shahar 3. 46-son umumtaʼlim maktabi xitoy tili 2. Andijon viloyati Andijon shahri 4. 23-son umumtaʼlim maktabi nemis tili 5. 14-son umumtaʼlim maktabi yapon tili 6. 13-son umumtaʼlim maktabi xitoy tili 3. Buxoro viloyati Vobkent tumani 7. 23-son umumtaʼlim maktabi nemis tili Buxoro shahri 8. 22-son umumtaʼlim maktabi yapon tili 9. 42-son umumtaʼlim maktabi koreys tili 4. Jizzax viloyati Gʻallaorol tumani 10. 57-son umumtaʼlim maktabi nemis tili Zomin tumani 11. 56-son umumtaʼlim maktabi yapon tili Mirzachoʻl tuman 12. 18-son umumtaʼlim maktabi koreys tili 5. Qashqadaryo viloyati Yakkabogʻ tumani 13. 42-son umumtaʼlim maktabi nemis tili Shahrisabz shahri 14. 14-son umumtaʼlim maktabi yapon tili 6. Navoiy viloyati Nurota tumani 15. 2-son umumtaʼlim maktabi fransuz tili Navoiy shahri 16. 8-son umumtaʼlim maktabi yapon tili 17. 5-son umumtaʼlim maktabi xitoy tili 7. Namangan viloyati Namangan tumani 18. 22-son umumtaʼlim maktabi koreys tili Namangan shahri 19. 80-son umumtaʼlim maktabi fransuz tili 20. 48-son umumtaʼlim maktabi yapon tili 8. Samarqand viloyati Payariq tumani 21. 8-son umumtaʼlim maktabi nemis tili Samarqand shahri 22. 8-son umumtaʼlim maktabi yapon tili, ispan tili 9. Surxondaryo viloyati Termiz tumani 23. 11-son umumtaʼlim maktabi nemis tili Termiz shahri 24. 7-son umumtaʼlim maktabi yapon tili 10. Sirdaryo viloyati Sardoba tumani 25. 2-son umumtaʼlim maktabi fransuz tili Guliston shahri 26. 7-son umumtaʼlim maktabi yapon tili Sirdaryo tumani 27. 27-son umumtaʼlim maktabi xitoy tili 11. Toshkent viloyati Nurafshon shahri 28. 1-son umumtaʼlim maktabi nemis tili, fransuz tili Parkent tumani 29. 35-son umumtaʼlim maktabi yapon tili 12. Fargʻona viloyati Fargʻona shahri 30. 10-son umumtaʼlim maktabi nemis tili Rishton tumani 31. 27-son umumtaʼlim maktabi yapon tili 13. Xorazm viloyati Urganch shahri 32. 19-son umumtaʼlim maktabi nemis tili Urganch tumani 33. 36-son umumtaʼlim maktabi yapon tili Urganch shahri 34. 30-son umumtaʼlim maktabi koreys tili 14. Toshkent shahri Mirzo Ulugʻbek tumani 35. 112-son umumtaʼlim maktabi fransuz tili, ispan tili Mirobod tumani 36. 60-son umumtaʼlim maktabi nemis tili Olmazor tumani 37. 133-son umumtaʼlim maktabi yapon tili Uchtepa tumani 38. Xorijiy tillarga ixtisoslashtirilgan davlat umumtaʼlim maktabi yapon tili Shayxontoxur tumani 39. 59-son umumtaʼlim maktabi koreys tili, xitoy tili